ອົງການ ໄຈກ້າ (JICA) ປະຈໍາ ສປປ ລາວ ໄດ້ສໍາພາດທາງໄກຄະນະວິຊາການອົງການໄອຍະການປະຊາຊົນສູງສຸດ ກ່ຽວກັບການຕ້ານການຄ້າມະນຸດ.
ໃນວັນທີ 24 ກຸມພາ 2022 ຜ່ານມາ, ທີ່ອົງການໄອຍະການປະຊາຊົນສູງສຸດ ອົງການ ໄຈກ້າ (JICA) ປະຈໍາ ສປປ ລາວ ໄດ້ສໍາພາດທາງໄກຄະນະວິຊາການອົງການໄອຍະການປະຊາຊົນສູງສຸດ ກ່ຽວກັບການຕ້ານການຄ້າມະນຸດ ຊຶ່ງນຳໂດຍ ທ່ານ ວິລະສິດ ສິງກາວົງໄຊ ຮອງຫົວໜ້າກົມ ຕິດຕາມກວດກາການດຳເນີນຄະດີອາຍາ.
ໃນວາລະດັ່ງກ່າວ ອົງການໄຈກາ ໄດ້ຊີ້ໃຫ້ເຫັນວ່າ ການຄ້າມະນຸດ ເປັນບັນຫາອັນລວມ ແລະ ບັນຫາຮ້າຍແຮງ ສໍາລັບ ທຸກປະເທດໃນລຸ່ມແມ່ນໍ້າຂອງ ເນື່ອງຈາກວ່າ ເສດຖະກິດ, ຂໍ້ມູນການເຄື່ອນຍ້າຍຖິ່ນຖານຂອງຄົນເຮົາ ວ່ອງໄວ ແລະ ການລະບາດຂອງພະຍາດໂຄວິດ 19 ເຮັດໃຫ້ຄົນຈຳນວນໜຶ່ງ ຕົກເປັນເຫຍື່ອຂອງການຄ້າມະນຸດ; ອາຊະຍາກໍາເທິງອິນເຕີເນັດ ເພີ່ມຂຶ້ນ, ແຕ່ການຈັບກຸມຜູ້ກະທຳຜິດ ກ່ຽວກັບການຄ້າມະນຸດ ແມ່ນຫຍຸ້ງຍາກ, ສະຫຼັບສັບຊ້ອນ ແລະ ພົບກັບບັນຫາ.
ສະນັ້ນ ເພື່ອປະກອບສ່ວນໃນການຕ້ານການຄ້າມະນຸດ ອົງການໄຈກາ ຈຶ່ງດໍາເນີນການວິເຄາະ, ວິໄຈຂັ້ນພື້ນຖານ ໂດຍໄດ້ເລີ່ມໃນເດືອນ ກຸມພາ 2022 ແຕ່ກໍພົບກັບບັນຫາໃນການວິເຄາະ, ວິໄຈ ພາກສະໜາມ ຍ້ອນການແຜ່ລະບາດຂອງພະຍາດໂຄວິດ-19.
ໃນໂອກາດດັ່ງກ່າວ ທ່ານ ວິລະສິດ ສິງກາວົງໄຊ ຮອງຫົວໜ້າກົມ ຕິດຕາມກວດກາການດຳເນີນຄະດີອາຍາ ໄດ້ອະທິບາຍກ່ຽວກັບພາລະບົດບາດ, ສິດ ແລະ ໜ້າທີ່ເຮັດໜ້າທີ່ໃນການຕິດຕາມກວດກາການເຄົາລົບ, ປະຕິບັດກົດໝາຍ ແລະ ສັ່ງຟ້ອງຜູ້ຖືກຫາຂຶ້ນສານໃນຄະດີຄ້າມະນຸດຂອງອົງການໄອຍະການປະຊາຊົນ, ເປົ້າໝາຍ ແລະ ຄວາມຕ້ອງການທີ່ຈະຕ້ອງໃຫ້ການສະໜັບສະໜູນຢ່າງມີປະສິດທິພາບໃນບັນດາປະເທດ ຊຶ່ງໃນນັ້ນ ລວມທັງອົງການໄອຍະການປະຊາຊົນສູງສຸດ ຂອງ ສປປ ລາວ ເປັນຕົ້ນ ການສ້າງຄວາມເຂັ້ມແຂງໃຫ້ອົງການໄອຍະການປະຊາຊົນ ກ່ຽວກັບການຕິດຕາມກວດກາການດຳເນີນຄະດີຄ້າມະນຸດ ດ້ວຍການຝຶກອົບຮົມ, ການສຳມະນາ, ການແລກປ່ຽນບົດຮຽນທີ່ດີ ກ່ຽວກັບວຽກງານຕ້ານການຄ້າມະນຸດ, ໃຫ້ການຊ່ວຍເຫຼືອຜູ້ຕົກເຫຍື່ອຂອງການຄ້າມະນຸດ, ຜູ້ຖືກເສຍຫາຍ; ການຮ່ວມມືຍຸຕິທຳກັບຕ່າງປະເທດ, ເພີ່ມທະວີການຮ່ວມມື ລະຫວ່າງ ສປປ ລາວ ກັບ ປະເທດ ຍີ່ປຸ່ນ ໃນການສະກັດກັ້ນຕ້ານການຄ້າມະນຸດ, ນຳເອົາຜູ້ກະທຳຜິດມາລົງໂທດຕາມກົດໝາຍ, ຕ້ານອາຊະຍາກຳຂ້າມຊາດ ດ້ວຍຜົນສຳເລັດ ຢ່າງບໍ່ຢຸດຢັ້ງ.
ແຫຼ່ງຂ່າວ: ອົງການໄອຍະການປະຊາຊົນສູງສຸດ